Коментари од

Овластените инспектори за животна средина на Град Скопје

Сектор Инспекторат на Град Скопје

Во врска со

Предлог на Закон за инспекциски надзор во животната средина од мај 2021 годинa

**Член 11**

**Инспекциски надзор во животната средина на централно ниво**

(1) Надлежен орган за инспекциски надзор во животната средина на централно ниво е Државниот инспекторат за животна средина (во натамошниот текст: Инспекторатот).

|  |  |
| --- | --- |
| Предлог измена | Образложение |
| во натамошниот текст: Државниот инспекторат). | Законот се однесува на сите инспекторати, без разлика дали е инспекторатот на централно или локално ниво. За да се разликуваат државното и општинското ниво, потребно е соодветно да се назначуваат.Во спротивно централниот е привилегиран со едно име инспекторат, а локалните мора да имаат додавки, односно во овој закон и не се ни спомнуваат. |

**Член 12**

**Инспекциски надзор во животната средина на локално ниво**

(1) Инспекциски надзор во животната средина на локално ниво се остварува преку овластените инспектори за животна средина на општината, на општината во градот Скопје и градот Скопје (во натамошниот текст: овластени инспектори), кои се распоредени во организационите единици формирани во рамките на општините, општините во градот Скопје и градот Скопје.

|  |  |
| --- | --- |
| Предлог измена | Образложение |
| -Инспекциски надзор во животната средина на локално ниво се остварува преку Општинските инспектори ...-(во натамошниот текст: Општински инспектори)Да се стави почетната буква голема | Соглсно издадените Лиценци од Инспекцискиот совет, сите инспектори во локалните самоуправи имаат назив Општински инспектор за животна средина. Согласно тоа и Законот за инспекциски надзор од 2019 година, потребно е усогласување на називот. Воедно, сите инспектори се овластени од институцијата за работа и на државно и на локално ниво, што дава за право, да се направи јасна дистинкција помеѓу инспекторот на централно ниво да има придавка Државен, додека на локално ниво во општината, придавката да е Општински.  |

**Член 14**

**Овластени инспектори за животна средина**

(2) Овластен инспектор може да биде лице со завршено високо образование од областите утврдени во членот 13 став (1) од овој закон.

|  |  |
| --- | --- |
| Предлог дополнување | Образложение |
| Да се додаде до ... членот 13 став (1) и став (2) од овој закон.  | Овластените да имаат и потенцијална надлежност и познавање од заштита на природата. |

**Член 14**

**Овластени инспектори за животна средина**

|  |  |
| --- | --- |
| Предлог дополнување | Образложение |
| Да се додаде став (7):Општините, Општините во градот Скопје и Град Скопје можат да остварат заедничка координација и управување на сите општински инспектори од тие општиниа, заради поголема ефикасност на локално и регионално ниво. | Општините во Град Скопје имаа заедничка координација на делување по заштита од аерозагадувањето, што успешно заврши. Онаму кадешто се поврзани општините, особено во Скопје, или онаму кадешто има само 1 инпектор за поголема територија, пожелно е да се има моѓност за заедничко координирање или размена на информации, како и усогласување за да нема преклопување при вонредни надзори по пријава. |

**Член** 1**7**

**Програма за инспекциски надзор во животната средина**

(4) Програмата ја донесува Инспекторатот врз основа на предлози подготвени од страна на Општините во Република Северна Македонија и Градот Скопје.

(5) Општините во Република Северна Македонија и Градот Скопје своите предлози ги доставуваат во вториот квартал од последната година на спроведување на тековната Програма.

(6) Општините и/или градот Скопје кои имаат заедничка администрација за вршење на инспекциски надзор во животната средина согласно член 14 став (3) од овој закон, можат да достават заеднички предлози до Инспекторатот.

|  |  |  |
| --- | --- | --- |
| Предлог измена 1 | Предлог измена 2 | Образложение |
| (4) Програмата ја донесува Инспекторатот врз основа на предлози подготвени од страна на Општините, Општините во градот Скопје и Градот Скопје. (5) Општините, Општините во градот Скопје и Градот Скопје своите предлози ги доставуваат во вториот квартал од последната година на спроведување на тековната Програма. (6) Единиците на локална самоуправа коишто имаат заедничка администрација за вршење на инспекциски надзор во животната средина согласно член 14 став (3) од овој закон, можат да достават заеднички предлози до Инспекторатот.  | (4) Програмата ја донесува Инспекторатот врз основа на предлози подготвени од страна на Инспекторатите на сите единици на локалната самоуправа. (5) Единиците на локална самоуправа своите предлози ги доставуваат во вториот квартал од последната година на спроведување на тековната Програма. (6) Единиците на локална самоуправа коишто имаат заедничка администрација за вршење на инспекциски надзор во животната средина согласно член 14 став (3) од овој закон, можат да достават заеднички предлози до Инспекторатот.  | Во Законот за животна средина се прави разлика каде имаат и каде немаат надлежност Општините што се во Скопје. При сегашнава формулација на став 4,5 и 6 се смета дека 10те општини ќе немаат обврска да ја доставуваат својата Програма во планирањето на истата на централно ниво. Потребно е да се опфатат сите или со таксативно набројување, или со заеднички израз – единици на локална самоуправа.Град Скопје е составен дел на Република Северна Македонија. Сегашнава формулација во член 17, ги става Општините во РЦМ и Град Скопје надвор од РСМ. За да се избегне недоследноста, или да стои како во предложената измена, или да биде Општините и Град Скопје во Република Северна Македонија. Впрочем, се знае дека сите се во РСМ, нема потреба од истакнување на државата.Во спротивно треба да се додаде нов став во којшто се назначува Општините во градот да му ги дадат програмите на Град Скопје а тој да ги доставува до државниот инспекторат во форма на заедничка програма. |

**Член 19**

**Годишен план за инспекциски надзор во животната средина**

 (2) Годишниот план од ставот (1) на овој член се состои од:

− Годишен план за инспекциски надзор во животната средина на Инспекторатот и

− Годишен план за инспекциски надзор во животната средина на единиците на локална самоуправа.

**Член 21**

**Годишен план за инспекциски надзор во животната средина на единиците на локална самоуправа**

 (3) Градот Скопје подготвува годишен План за инспекциски надзор во животната средина за градот Скопје во кој ги вклучува едногодишните планови за инспекциски надзор на општините во градот Скопје.

|  |
| --- |
| коментар |
| Член 19 став (2) и Член 21 став (3) претставуваат дуплирање на обврските. Единици на локална самоуправа ги опфаќаат Општините, Општините во градот Скопје и Град Скопје. Настанува забуна. |

**Член 21**

**Годишен план за инспекциски надзор во животната средина на единиците на локална самоуправа**

(6) Инспекторатот доколку смета дека постојат одредени пропусти во годишниот план од ставот (1) на овој член односно дека истиот не е во насока на реализација на Стратегијата од членот 16 и Програмата од членот 17 од овој закон е должен во рок од 15 дена да побара од општината и градот Скопје да го дополнат годишниот план со задолжително укажување на направените пропусти и недостатоците во годишниот план.

|  |  |
| --- | --- |
| Предлог измена | Образложение |
| ....да побара од општината, Општината во градот Скопје и градот Скопје да го дополнат годишниот план... | Општините во Град Скопје мора да се спомнат дека ја имаат истава обврска, во спротивно може да се случи Град Скопје да неможе да го Годишниот план, или да остане без нивните планови. |

**Член 24**

**Видови на инспекциски надзор во животната средина**

(2) Инспекцискиот надзор во животната средина се спроведува како најавен или ненајавен инспекциски надзор.

|  |  |
| --- | --- |
| Предлог измена | Образложение |
| (2) Инспекцискиот надзор од став (1) може да биде најавен или ненајавен.  | Формулацијата –се спроведува- прави забуна во поимање на видовите на надзор од став (1). Најавен или ненајавен не е вид на надзор, туку е начин на спроведување на редовниот / вонредниот / контролниот надзор. |

**Член 26**

**Вонреден инспекциски надзор**

(1) Вонреден...:

- настанала или кога постои опасност од хаварија или инцидент која може да има значително влијание врз животната средина и здравјето на луѓето;

|  |  |
| --- | --- |
| Предлог измена | Образложение |
| - настанала, или постои опасност од хаварија, или инцидент, што може да има влијание врз животната средина и здравјето на луѓето;  | Со поимот –значително- се амнестираат сите помали хаварии од средно и ниско ниво. Секоја хаварија има некакво влијание врз животната средина и потребно е за секоја да се реагира.Воедно треба јасна дефиниција за незначително и значително, што често е под субјективно влијание на тој што пријавува и тој што инспекторира. Предлозите кога и која се вишок зборови во реченицата. |

**Член 28**

**Најавен и ненајавен инспекциски надзор**

(1) Најавен инспекциски надзор е надзорот кој се спроведува по претходна најава во писмена или електронска форма која се испраќа до субјектот на надзор во која е определено времето, целта и обемот на надзорот.

|  |  |
| --- | --- |
| Предлог дополнување | Образложение |
| (1) Најавен инспекциски надзор е надзорот којшто се спроведува по претходна усна, или писмена најава, испратена до субјектот на надзор по физички или електронски пат, во формат со јасно определено време, место, цел и обем на надзорот.  | - полесно е да се најави надзор по телефон, или лично да се отиде да се разговара усно, особено што во општините кадешто субјектот е на 2 километри од општината, се чека пошта 2 недели.- полесно е и електронски да се најави. - писмените најави го успоруваат текот на надзорот, на локално ниво. |

**Член 29**

**Посебни услови за работа на инспекторите**

(1) За вршење на инспекциски надзор во животната средина, покрај општите услови за работа утврдени во прописите за работни и административни односи, на инспекторите треба да им се обезбедат и посебни услови за работа со кој ќе се гарантира соодветен степен на заштита и тоа:

- обезбедување на соодветна опрема и средства за вршење на инспекциски надзор согласно видот на надзорот;

|  |  |
| --- | --- |
| Предлог измена | Образложение |
| - обезбедување на соодветна опрема, средства и превоз за вршење на инспекциски надзор согласно видот на надзорот;  | Инспекторот без превозно средство (пеш) неможе да оди ниту на редовен ниту на вонреден надзор, на дестинации поголеми од 1 километар. Инспекторот носи опрема и материјали, или посетува лошо пристапни терени, за коишто е побезбедно да има автомобил. |

**Член 29**

**Посебни услови за работа на инспекторите**

(1) За вршење на инспекциски надзор во животната средина, покрај општите услови за работа утврдени во прописите за работни и административни односи, на инспекторите треба да им се обезбедат и посебни услови за работа со кој ќе се гарантира соодветен степен на заштита и тоа:

- користење на заштитна опрема за лична безбедност за време на вршење на инспекцискиот надзор доколку постои опасност по здравјето и безбедноста на инспекторот и

|  |  |
| --- | --- |
| Предлог измена | Образложение |
| - користење на опрема за лична безбедност за време на вршење на инспекцискиот надзор доколку постои опасност по безбедноста на инспекторот; | Секојдневно се зголемува бројот на ненадеен физички напад врз инспекторот од физички лица кои вршат нелегална дејност на загадување на животната средина.  |

**Член 29**

**Посебни услови за работа на инспекторите**

(1) За вршење на ...

|  |  |
| --- | --- |
| Предлог дополнување со ново | Образложение |
| - користење на лична заштитна опрема за време на вршење на инспекцискиот надзор поради ризикот по здравјето на инспекторот и | Некои производствени инсталации имаат хемикалии или испуштаат отпад со јаки миризби, што влијае на здравјето на инспекторот. Во некои инсталации постојат ризици од паѓање на градежен материјал врз инспекторот. |

**Член 29**

**Посебни услови за работа на инспекторите**

|  |  |
| --- | --- |
| Предлог дополнување со ново | Образложение |
| (7) Инспекторот може да одбие вршење надзор по налог од претпоставените, доколку не се создадени условите од став (1). | Заштитата на здравјето и безбедноста е предимство при работа на инспекцискиот надзор. Во услови без заштита, или без превоз во подалечните предели, се намалува можноста да се постигнат планираните цели од годишните програми за надзор. |

**Член 30**

**Право на пристап**

|  |  |
| --- | --- |
| коментар |  |
| Бројот на член 30 е згрешен. На претходната страница има исто член број 30 **Стручно оспособување и усовршување на инспекторите**. По редослед треба да е број 31 и понатаму сите следни членови да се зголемат за плус 1. |  |

**Член 30**

**Право на пристап**

(3) Државниот инспектор врши инспекциски надзор во секое време и на лице место, со или без претходна најава во и околу деловните простории, инсталациите, објектите, како и на суровините, средствата и опремата за вршење на дејноста и/или активноста, доколку добие сознание или е известен дека овластениот инспектор за животна средина не постапил по основ на добиена пријава и/или сознание од страна на други државни органи, организации, институции, правни и физички лица, како и од средствата за јавно информирање.

|  |  |
| --- | --- |
| Предлог измена | Образложение |
| (3) ... и/или активноста, доколку е известен дека Општинскиот инспектор за животна средина не постапил по основ на добиена преставка од страна на други државни органи, организации, институции, правни и физички лица, како и од средствата за јавно информирање. Преставките може да се доставуваат по писмен пат преку електронски медиуми и физичка достава. | Потребно е да се дефинира како се добива – сознание- и што значи тоа, дали е писмена или усна преставка, или тајна дојава. Институциите може да имаат субјективно мислење за инертноста на инспекторот без конкретна пријава за загадување на животната средина, што прави забуна.Согласно Закон, пријавите за неправилности се – преставки.  |

**Член 30**

**Право на пристап**

(4) Доколку овластениот инспектор за животна средина има сознание дека постојат неправилности во поголем обем во субјектите на надзорот за кои надлежен да постапува е Државниот инспектор, должен е без одлагање да го информира Инспекторатот.

|  |  |
| --- | --- |
| Предлог измена | Образложение |
| (4) Доколку Општинскиот инспектор за животна средина има сознание дека постојат неправилности во субјектите на надзор, за кои што е надлежен да постапува Државниот инспектор, должен е да постапи со /или без најава со инспекциски надзор на субјетот, а да го информира Државниот инспекторатот и заклучоците од надзорот да ги достави до Државниот инспекторат во рок од 5 дена. | Поимот –во поголем обем- не е јасно дефиниран. Загадувањето е еднакво битно дали во помал или поголем обем. Предлагаме да се исфрли, или пак да се дообјасни, -помал или поголем обем. За загадување од помал обем да се дозволи да вршат надзор сите општински инспектори.При загадување на локално ниво, потребно е да се интервенира со побрза реакција,а како општинските инспектори се повеќе и поблиску можат веднаш да реагираат, како помош на Државните инспектори. |

**Член 30**

**Право на пристап**

(7) При вршењето на инспекцискиот надзор, инспекторот има право на пристап во технолошките, производствените и други процеси коишто се дел од дејностите и/или на активностите на субјектот на надзорот.

|  |  |
| --- | --- |
| Предлог измена | Образложение |
| (7) При вршењето на инспекцискиот надзор, инспекторот има право на пристап во технолошките, производствените и други процеси, коишто се дел од дејностите и/или на активностите на субјектот на надзорот, како и до просториите, помошни простории и другите објекти во коишто се сместени,.  | Опремата е сместена во објекти во коишто мора да се дозволи пристап.Во помошни објекти или простории како на пример дневна соба или гаража можеби има печка на дрва во којашто гори автомобилска гума. Мора да се дозволи надзор врз печката без разлика каде е лоцирана.На локално ниво постојат низа неправилности во печки и мали објекти, за коишто мора да се најде начин да се врши надзор. |

**Член 30**

**Право на пристап**

|  |  |
| --- | --- |
| Предлог дополнување со ново | Образложение |
| (9) Општинскиот инспектор може да спроведе инспекциски надзор врз субјекти на надзор кои не поседуваат Елаборат за животна средина, Б- интегрирана еколошка дозвола или друг документ издаден од Општината или Град Скопје, а чија активност влијае врз животната средина. | На локално ниво постојат дејнсоти за кои што не се потребни дозволи согласно Уредбата за дејности, а коишто треба да бидат контролирани. Да бидат опфатени и инцидентни дејства на загадување од правни и физички лица.  |

**Член 32**

**Собирање и обезбедување на докази**

(2) Инспекторот...:

|  |  |
| --- | --- |
| Предлог дополнување со ново | Образложение |
| - да ги земе материјалите употребени во загадувањето на животната средина, како доказ. | правни и физички лица кои палат кабли на отворено ќе ja почувствуваат повеќе казната ако им го одземеме материјалот, отколку да им пишеме глоба, а воедно најчесто се тоа лица без лична карта и неможеме да напишеме никаква казна ниту записник, тка да одземањето ќе им биде еден вид дестимулација на дејството.  |

**Член 32**

**Собирање и обезбедување на докази**

(3) Испитувањата, анализите и мерењата од ставот (2) алинеи 2, 3 и 7 на овој член, се врши од страна на акредитирани субјекти кои согласно закон ги исполнуваат пропишаните услови за вршење на наведените активности.

|  |  |
| --- | --- |
| Предлог измена | Образложение |
| (3) Испитувањата, анализите и мерењата од ставот (2) алинеи 2, 3 и 7 на овој член, се врши од страна на акредитирани субјекти кои согласно закон ги исполнуваат пропишаните услови за вршење на наведените активности и/или државните лаборатории.  | Да се овозможи на државните лаборатории как пример при Водовод и Канализација Скопје и при МЖСПП, да можат им помогнат на инспекторите за земање и анализирање на секаков вид анализа, без разлика на акредитациите.  |

**Член 33**

**Одземање на предмети**

|  |  |
| --- | --- |
| Предлог дополнување со ново | Образложение |
| (6) Привремено одземените предмети од ставот (1) на овој член, од помал обем, може да се чуваат во соодветни простории или садови, во единицата на локалната самоуправа во чиј состав е инспекциската служба. | За помали одземени предмети, општините немаат капацитет да ја спроведат целата постапка за чување во државното депо. Некои општини маат магацински простор, доволен да чуваат помали предмети. |

**Член 34**

**Трошоци од инспекциска постапка**

(2) По исклучок од став (1) на овој член, трошоците за спроведениот инспекциски надзор се на товар на субјектот на надзорот доколку инспекцискиот надзор заврши со изрекување на инспекциска мерка.

(3) Трошоците за активностите спроведени за вонреден инспекциски надзор се на товар на субјектот на надзорот доколку инспекциската постапка заврши со изрекување на инспекциска мерка.

|  |  |
| --- | --- |
| Предлог измена | Образложение |
| Став (2) да се избрише. Став (3) да се избрише. Или модифицира | Нема потреба да се наплати надзорот. Доколку се издаде инспекциска мерка достава на Договор со овластен оператор, што не е некој голем престап, со наплатата на надзорот ќе изгледа дека е наплатена глоба.При издавање на налог за глоба, ако се наплати и надзорот резултатот ќе биде како двојна казна.Општините сеуште немаат ценовници. |

**Член 35**

**Инспекциски акти**

При вршење на инспекциски надзор во животната средина, инспекторот со решение изрекува опомена и со решение изрекува други инспекциски мерки согласно одредбите на овој закон и Законот за инспекциски надзор.

|  |  |
| --- | --- |
| Предлог измена | Образложение |
| При вршење на инспекциски надзор во животната средина, инспекторот со решение изрекува инспекциски мерки за отстранување на причините и последиците, согласно одредбите на овој закон и Законот за инспекциски надзор.  | Да се усогласи со Законот за инспекциски надзор член 83. Тој закон ја истакнува важноста на загадувањето на животната средина и во член 83 став (2) овозможува веднаш да се издаде задолжување или друга мерка, со која се наложува субјектот да преземе активности за санирање на состојбата во животната средина. |

**Член 36**

**Записник од извршен инспекциски надзор**

(5) Во случај кога инспекцискиот надзор се врши без присуство на овластен претставник на субјектот, записникот се доставува до субјектот по пошта.

|  |  |
| --- | --- |
| Предлог измена | Образложение |
| (5) Во случај кога инспекцискиот надзор се врши без присуство на овластен претставник на субјектот, записникот се доставува до субјектот по пошта или по електронска пошта.  | Да се усогласи со Законот за инспекциски надзор и Закон за општата управна постапка, кадешто е подобро дефинирано. |

**Член 36**

**Записник од извршен инспекциски надзор**

(8) Во случаите од ставот (7) на овој член, инспекторот повикува овластен претставник на субјектот на надзорот во службените простории на инспекторот да го потпише записникот, во рок не подолг од три дена од денот на изготвувањето на записникот.

|  |  |
| --- | --- |
| Предлог измена | Образложение |
| (8) Во случаите од ставот (7) на овој член, инспекторот повикува овластен претставник на субјектот на надзорот во службените простории на инспекторот да го потпише записникот, во рок не подолг од осум дена од денот на изготвувањето на записникот.  | Да се усогласи со Законот за инспекциски надзор и Закон за општата управна постапка, кадешто е подобро дефинирано. |

**Член 37**

**Опомена**

(1) Доколку при вршење на инспекциски надзор инспекторот констатира одредена неправилност од помал обем која е пропишана во прописите од областа на животната средина, со решение определува мерка опомена, во кое е определен рокот во кој треба да се отстранат недостатоците и неправилностите.

|  |  |
| --- | --- |
| Предлог измена | Образложение |
| Член 37 опомена (1) да се избрише | Да се усогласи со Законот за инспекциски надзор и Закон за општата управна постапка, кадешто е подобро дефинирано.Тој закон ја истакнува важноста на загадувањето на животната средина во член 83 став (2).  |

**Член 38**

**Решение**

(1) Ако при вршењето на инспекцискиот надзор инспекторот утврди дека субјектот на надзорот не се придржува кон прописите од областа на животната средина, дадените стандарди и други акти со кои е регулирана активноста/дејноста, инспекторот со решение изрекува инспекциски мерки како што се:

- ограничување, на загадувањето со употребата на технологија, технолошка линија на производи, полупроизводи, суровини, опрема, апарати и уреди кои имаат штетно дејство и кои не ги исполнуваат пропишаните услови, или ограничување на обемот на активноста/дејноста кои предизвикуваат штетни последици врз животната средина, кое се однесува на временски период од денот или друг временски период во кој се врши активноста/дејноста што предизвикува штетни последици врз животната средина и друго;

|  |  |
| --- | --- |
| Предлог измена | Образложение |
| - ограничување на употребата на технологија, технолошка линија на производи, полупроизводи....  | Се ограничува употреба на технологијата којашто загадува. Не е дефинирана реченицата добро.  |

**Член 38**

**Решение**

(5) Доколку субјектот на надзорот не постапи согласно со решението на инспекторот од став (1) на овој член и не ги отстранат причините за настанатата состојба утврдени со решението, инспекторот поднесува барање за поведување на прекршочна, односно кривична постапка пред надлежен орган.

(6) Ако при вршењето на инспекцискиот надзор, инспекторот утврди дека субјектот на надзорот не се придржува кон законите и другите прописи, техничките прописи, стандарди и други општи акти и покрај определувањето на рокот во кој неправилностите треба да се отстранат, инспекторот може да поднесе барање за поведување прекршочна, односно кривична постапка пред надлежниот орган.

|  |  |
| --- | --- |
| Предлог измена | Образложение |
| Став 5 и 6 се слични и можат да се спојат. | И во двата случаја инспекторот издава решение со задолжување за постапка, потоа прекршочен платен налог и потоа предлог за прекршочна постапка. Да се дефинира подобро. |

**Член 38**

**Решение**

|  |  |
| --- | --- |
| Предлог нов став | Образложение |
| (11) Пред поведување прекшочна постапка од став (5) и став (6) од овој член, инспекторот може да изрече директно глоба со прекршочен платен налог. | Да се олесни и забрза дејството на инспекторот при санкционирање на прекршителот.  |

**Член 39**

**Стандардни оперативни процедури**

(4) Стандардните оперативни процедури ги изработува и донесува Директорот на Инспекторатот.

|  |  |
| --- | --- |
| Предлог измена | Образложение |
| (4) Стандардните оперативни процедури ги изработува и донесува Директорот на Државниот инспекторат, или Раководителот на инспекторатот на единицата на локалната самоуправа, соодветно на институцијата. | И во двата случаја инспекторот издава решение со задолжување за постапка, потоа прекршочен платен налог и потоа предлог за прекршочна постапка. Да се дефинира подобро. |

**Член 42**

**Извештај од извршен инспекциски надзор за дејности и активности кои имаат значително влијание врз медиумите и областите на животната средина**

(1) За спроведувањето на инспекциски надзор над субјектите на надзорот кои вршат активности и/или дејности за кои е потребно поседување интегрирана еколошка дозвола, инспекторот е должен покрај инспекциските акти, да подготви и извештај од извршен инспекциски надзор.

|  |  |  |
| --- | --- | --- |
| Предлог измена 1 | Предлог измена 2 | Образложение |
| (1) За спроведувањето на инспекциски надзор над субјектите на надзорот кои вршат активности и/или дејности за кои е потребно поседување А-интегрирана еколошка дозвола, Државниот инспектор е должен покрај инспекциските акти, да подготви и извештај од извршен инспекциски надзор.  | Член 42 да се избрише. | Значително влијание имаат само големите инсталации со АИЕД. За општините ова е премногу.Со извештајот се триплира работата, покрај записникот и решенијата со мерки.Со тоа само се зголемува бирократската администрација. |

**Член 42**

**Извештај од извршен инспекциски надзор за дејности и активности кои имаат значително влијание врз медиумите и областите на животната средина**

(2) Извештајот од став (1) од овој член се подготвува врз основа на спроведен инспекциски надзор и истиот содржи детален опис на фактичката состојба врз основа на која се утврдува исполнетоста на условите за работа на субјектот пропишани во инспекцискиот акт со кој се одобрува работа на субјектот.

(3) Извештајот од став (2) од овој член, задолжително содржи и предлози за исполнување на условите за работа на субјектот на надзорот, како и заклучоци со предлог идни активности за подобрување на работата на субјектот на надзорот.

|  |  |
| --- | --- |
| Предлог измена | Образложение |
| Член 42 да се избрише. | Со извештајот се триплира работата, покрај записникот и решенијата со мерки. Се пишува записник со сите елементи што ги бара извештајот во сите наведени ставови. Со извештајот се опфаќа фактичката состојба која што секако е вметната во записникот.Со тоа само се зголемува бирократската администрација.Став (3) предлозите ги има и во записникот и решението за мерки. Не гледаме потреба да се пишува додатен извештај. |

**Член 42**

**Извештај од извршен инспекциски надзор за дејности и активности кои имаат значително влијание врз медиумите и областите на животната средина**

(5) Составен дел од извештајот од став (1) од овој член се инспекциските акти издадени согласно Законот за инспекциски надзор и прописите за животна средина.

|  |  |
| --- | --- |
| Предлог измена  | Образложение |
| (5) да се брише | Со овој став се става извештајот поважен од актот (записник и решение и прекршочен платен налог). |

**Член 42**

**Извештај од извршен инспекциски надзор за дејности и активности кои имаат значително влијание врз медиумите и областите на животната средина**

(6) Инспекторот, е должен најдоцна во рок од два месеци од извршениот инспекциски надзор да подготви предлог извештај од став (1) од овој член и истиот да го достави до субјектот на надзорот.

(7) Субјектот на надзорот по добивање на предлог извештајот од став (5) од овој член во рок од седум дена од денот на добивање на извештајот може да достави забелешки по истиот.

|  |  |
| --- | --- |
| Предлог измена  | Образложение |
| (6) и (7) да се со рок 10 дена, или избришат  | Со овој став се става инспекторот во подредена положба на субјектот на надзор и зависи од неговата желба за соработка. Доколку се издава негативен записник со предлог глоба, може да одбие потпишување или да даде негативни коментари, за коишто пак треба во даден рок инспекторот да се изјасни.. Со целата постапка особено став 6 се прави тромава администрацијата и се спасува субјектот од вината повеќе месеци. |

**Член 43**

**База на податоци за инспекција во животна средина**

(5) Директорот на Инспекторатот донесува упатства за формата и содржината, начинот на водење и одржување на базата на податоци за инспекциски активности, начинот на доставување на податоците за инспекциски активности од инспекторите, размена на информациите за инспекциски надзор во животната средина на централно и локално ниво, како и со другите органи на државната управа.

|  |  |
| --- | --- |
| Предлог измена | Образложение |
| (5) Директорот на Државниот инспекторат или раководителот на инспекторатот на локалната самоуправа, соодветно на институцијата, донесува упатства за формата и содржината, начинот на водење....  | Да се вклучат Општините. |

**Член 44**

**Регистар за субјекти на инспекциски надзор во животната средина**

|  |  |
| --- | --- |
| Предлог измена | Образложение |
| Регистар на субјекти води Секторот за животна средина на Град Скопје.Соодветно на тоа, регистрите траба да ги водат секторите кои ги издаваат решенијата за А или Б- интегрирана дозвола, ДУОП или Елаборат.  | Инспекторот води регистар на надзори или инциденти.  |

**Член 45**

**Меѓународна соработка на Државникот инспекторат за животна средина**

|  |  |
| --- | --- |
| Предлог промена со ново | Образложение |
| (4) Општинските инспектори може да членуваат и соработуваат како во став (1) и (2) од овој член. | Да се вклучат Општините.п.с.Зборот државниот има печатна грешка! |

**Член 46**

**Соработка и координација помеѓу централно и локално ниво во областа на инспекцискиот надзор во животната средина**

(3) Инспекторатот во соработка со единиците на локална самоуправа:

- ја следат состојбата со човечките ресурси во областа на инспекциски надзор за животната средина и даваат предлози за нејзино подобрување;

|  |  |
| --- | --- |
| Предлог измена | Образложение |
| (3) Инспекторите на централно и локално ниво соработуваат со цел да:  | По принцип на еднаквост да се даде право и на локалните инспектори. |

**Член 46**

**Соработка и координација помеѓу централно и локално ниво во областа на инспекцискиот надзор во животната средина**

(3) Инспекторатот во соработка со единиците на локална самоуправа:

|  |  |
| --- | --- |
| Предлог нова алинеа | Образложение |
| - ефикасно и навремено спроведување на инспекцискиот надзор на централно и локално ниво, во областа на заштита на природата. | Да се вклучат Општините. |

**Член 48**

**Надлежности во вршењето на надзорот**

(1) При вршењето на надзорот над законитоста на работата на органите на општината, на градот Скопје и општините во градот Скопје за спроведување на законот на локално ниво, Комисијата:

- дали овластените инспектори ги доставуваат односно внесуваат податоците во базата на податоци за инспекциски надзор во животната средина.

|  |  |
| --- | --- |
| Коментар за промена | Образложение |
| Дали ова значи дека повеќе државни тела, комисии и инспекторати вршат контрола на една иста институција, односно општинските инспектори.  | Ги става во подредена положба со збунето ниво на надредени, сите овластени инспектори под Државниот инспекторат, Комисијата, Инспекцискиот совет кои следат ист вид на дејност. |

**Член 48**

**Надлежности во вршењето на надзорот**

(11) Доколку и по истекот на рокот од став (6) од овој член не се отстранат недостатоците утврдени во извештајот од став (2) на овој член за спроведување на инспекцискиот надзор во животната средина против градоначалникот на општината, општината во градот Скопје и градот Скопје, министерот кој раководи со органот на државната управа надлежен за вршење на работите од областа на животната средина, може да поведепрекршочна постапка согласно прекршочните одредби на овој закон.

|  |  |
| --- | --- |
| Предлог измена | Образложение |
| .... поведе прекршочна... | Печатна грешка на споени зборови |

**Член 49**

**Прекршочни санкции**

|  |  |
| --- | --- |
| Предлог нов став | Образложение |
| (6) Глоба во износ од 1000 евра ќе му се изрече на за субјект на надзор кој не дозволува земање приомерок, пристап, или не доставува документи и со друго го оневозможува надзорот, согласно член 30, 31, 32 од овој закон. | Да се заштитат инспекторите од агресивнотот однесување на правните и физилчките лица. Да се воспостави процедура за нормално спроведување на инспекцискиот надзор. |

**Инспекторат за животна средина на Град Скопје**

**Скопје, 23.6.2021**